和孫先生彥及棣華堂詩韵
作者：吳儆
朝代：宋

paragraphs: 大雅久不作，聲色淫鄭紫。
古來非一秦，焚厄故如此。
西都盛經學，聚訟自茲始。
建安委道真，典午事玄理。
錦縠蔚雲霧，組紃亦信美。
後生不著眼，千古空信耳。
誦習號純儒，曠達稱高士。
有如富賢賈，多藏不能使。
又如病酒狂，沉酣糟粕旨。
源流日以遠，循襲不爲恥。
先生秉大雅，江東今夫子。
持身不夷惠，漫仕無慍喜。
學術心自得，筌蹄視經史。
蘭舟翼桂楫，巨川端可涘。
我家世從公，公欲出泥滓。
愚不堪世用，非人不我以。
破屋蔭蓬根，春薺老牆址。
寂寞誰肯顧，公獨不我鄙。
遺之珠玉篇，諄諄說友弟。
直欲障頹波，肯與爲茅靡。
觀公用意處，可與召穆比。
弟兄吾手足，父母吾怙恃。
盡此菽水歡，還勝有酒醑。
古來願爲兄，日月不可弭。
聖賢師百世，河海潤千里。
公如大醫王，一世膏肓起。